વૈશ્વિક સેલિબ્રિટીઓમાં નીરવ મોદીની જ્વેલરીની ખૂબ જ બોલબાલા છે. તેમની સામે સીબીઆઇ નવેસરથી તપાસ કરે તેવી શક્યતા છે. પીએનબીની એક બ્રાન્ચ સાથે રૂ. 280 કરોડની છેતરપિંડી કરવા અંગે સીબીઆઇ તેમની સામે તપાસ કરી રહી છે. અબજોપતિ ડાયમન્ડ કિંગ નીરવ મોદી મૂળ ગુજરાતી છે અને બેલ્જિયમમાં મોટા થયેલા છે. મુંબઈમાં અસ્થાયી રહેતા નીરવ મોદી હાલ 1.73 અબજ ડોલરના આસામી છે, જેમનું નામ ફોર્બ્સ ઇન્ડિયાની 2017ની ભારતના સૌથી ધનિકોની યાદીમાં 84મા સ્થાને હતું. 48 વર્ષના નીરવ મોદીની જ્વેલરી બ્રાન્ડને બોલીવુડમાં પ્રિયંકા ચોપરા અને લીઝા હેડને પ્રમોટ કરી છે. ફેબ્રુઆરીના પ્રથમ અઠવાડિયામાં સીબીઆઇએ રૂ. 280 કરોડની છેતરપિંડીના કેસમાં નીરવ મોદી, તેમનાં પત્ની અમી, તેમના ભાઈ વિશાલ, તેમના સગા મામા મેહુલ ચોકસી સામે ગુનો નોંધ્યો હતો. પીએનબીના શેરમાં દસ ટકાનું ગાબડું પડતાં 145.80ની સપાટીએ ઊતરી આવ્યો હતો અને રોકાણકારોએ રૂ. 3844 કરોડ ગુમાવ્યા હતા.